মন্দিরবাজারে মাটির বাড়ির দেওয়াল চাপা পড়ে মৃত্যু হল মা ও দুই মেয়ের

মন্দিরবাজার: সাত সকালে মর্মান্তিক দুর্ঘটনা। দক্ষিণ ২৪ পরগনায় (South 24 Parganas) মাটির ঘরের দেওয়াল চাপা পড়ে মৃত্যু হল মা ও দুই মেয়ের। শুক্রবার সকালে মন্দিরবাজার (Mandir Bazar) বিধানসভার সারদেশ্বর স্কুলের কামারপাড়া এলাকায় হুরমুরিয়ে ভেঙে পড়ে একটি মাটির বাড়ির দেওয়াল। ঘটনাস্থলে পৌঁছেছে মন্দির বাজার থানার বিশাল পুলিশ বাহিনী। মৃতদেহগুলি উদ্ধার করে ময়নাতদন্তে পাঠিয়েছে পুলিশ।

সূত্রের খবর, শুক্রবার সকালে মন্দিরবাজার (Mandir Bazar) বিধানসভার সারদেশ্বর স্কুলের কামারপাড়ায় এলাকায় একটি মাটির বাড়ির দেওয়াল আচমকা হুরমুরিয়ে ভেঙে পড়ে। সেই সময় ঘরের মধ্যে ছিলেন মা ও দুই মেয়ে। বিকট শব্দের আওয়াজ পেয়ে ছুটে আসেন পাড়া প্রতিবেশীরা। প্রথমে প্রতিবেশীরাই উদ্ধার কাজে এগিয়ে আসেন। খবর দেওয়া হয় মন্দির বাজার থানায় (Mandir Bazar Police Station)। খবর পাওয়া মাত্রই তড়িঘড়ি ঘটনাস্থলে পুলিশ পৌঁছে দেহ উদ্ধার করে ময়নাতদন্তে পাঠায়।

আরও পড়ুন: “বিরোধীরা আওয়াজ তুলবে বলে বিধানসভা রয়েছে, এটাই সহ্য করতে পারেন না মুখ্যমন্ত্রী”: দিলীপ

স্থানীয় সূত্রে খবর, মৃত মহিলার নাম বৃহস্পতি কর্মকার। তাঁর দুই মেয়ের নাম শিলা কর্মকার (১৫), ও প্রিয়া কর্মকার (১০)। দীর্ঘদিন ধরে মাটির ওই বাড়ির অবস্থা বেহাল ছিল। দেওয়ালগুলি নরবড়ে হয়েছিল। বৃহস্পতি দেবীর স্বামী বহুদিন আগেই মারা গিয়েছেন। ওই মাটির বাড়িতে দুই মেয়েকে নিয়ে একাই থাকতেন বৃহস্পতি দেবী। বৃহস্পতি দেবীর এক ছেলে কর্মসূত্রে বাইরে থাকেন। নিম্নচাপের জেরে একটানা প্রবল বর্ষণের কারণেই ওই বাড়ির দেওয়াল ভেঙে পড়েছে বলে অনুমান স্থানীয় বাসিন্দা থেকে শুরু করে প্রশাসনের।

প্রশাসন সূত্রে খবর, সম্প্রতি বাংলা আবাস যোজনার ঘরে অনুমোদন পেয়েছিলেন মৃতা বৃহস্পতি দেবীর নাম। পাকা ঘর তৈরীর প্রথম কিস্তির টাকাও পেয়েছিলেন তিনি। প্রথম কিস্তির টাকা পেয়ে শুরু করেছিলেন পাকা ঘর তৈরির কাজ। গত মাসে তাঁর ব্যাঙ্কে ঢুকেছিল দ্বিতীয় কিস্তির টাকা। স্বামীহারা বৃহস্পতি দেবী একা হওয়ার কারণে বাড়ি তৈরীর কাজ একটু দেরি হচ্ছিল। এরই মধ্যে গতরাতে ঘটে যায় এই মর্মান্তিক দুর্ঘটনা। দুর্বল মাটির বাড়ির দেওয়াল ভেঙে পড়ে। দেওয়াল চাপা পড়ে ঘরের মধ্যে থাকা বৃহস্পতি দেবী এবং তাঁর দুই মেয়ের মৃত্যু হয়। গোটা ঘটনায় শোকস্তব্ধ এলাকা।

দেখুন অন্য খবর